qundao/data-zh-poetry huggingface dataset:
金缕曲·僮得前词泣不忍去复成此阕
作者：洪亮吉
朝代：清
体裁：词

暗里惊闻泣。一声声、无端惹我，青衫又湿。多病经旬谁得似。欲共候虫秋蛰尔、似燕旧巢还入。典尽衣裘频拥絮，更同扶、瘦影当风立。浑不怕，霜华袭。八年侍我肩差及。笑囊空、新诗屡付，佣钱未给。费尔一杯村落酒，为我解除狂习。说月好、今宵初十。楼上三更云气净，看星辰、如豆天如笠。吟正远，催归急。
金缕曲·元夕柳子庙道中作
作者：洪亮吉
朝代：清
体裁：词

绿鬓还如旧。又依然、长堤风细，碧空云皱。草草柴门元夜到，催送断肠时候。幸浊酒、数杯还彀。愁欲成痴眠转醒，怕相思、一夕人天瘦。欹枕处，泪痕透。楼高往日长垂袖。摘疏枝、殷勤记取，柳边花右。分半红窗堆卷轴，多付个侬消受。浑可惜、此生难又。欲倩雪衣为忏悔，更烦他、百舌声声咒。春梦破，月如昼。
金缕曲·再次汪剑潭韵
作者：洪亮吉
朝代：清
体裁：词

花是明朝放。只萋萋、满城芳草，已供凝望。多病年时谁付与，绿酒红愁同量。且小立、雨中惆怅。若许莺花还再世，拉春人、早向春风葬。帘蒜揭，心旌荡。楼高总伴閒云上。有当年、镜盟衫誓，�怀琴况。可惜韶光都健在，春到也须微恙。莫输与、个侬门巷。我比絮泥心更定，背夭桃、稳坐青绫帐。尘梦觉，钗钿响。
金缕曲·寒夜重光斋头看秋海棠因言前曾于花下掘得古榇发之俨内妆宫嫔也余感其事因并赋之嫔盖齐梁时宫人云
作者：洪亮吉
朝代：清
体裁：词

烛冷人初醒。正虚廊、角声吹彻，商声又警。篱落寒花开自好，露点欲斜仍整。妆惨淡、玉人微病。不向春园誇胜事，伴草根菜甲、三秋永。其下有，波如镜。千年旧事思量猛。被西风吹将世换，泪珠红并。一半齐梁遗迹在，漠漠土花填井。待说与、古怀谁省。落月微黄天乍曙，向阑干、逗出销魂影。重认取劫灰冷。
金缕曲·清风亭梦李白
作者：洪亮吉
朝代：清
体裁：词

天与人俱老。又何为、一千年后，此閒凭吊。一半江山归李白，一半分还谢眺。我到也、祗馀衰草。毕竟微躯容易尽，觅些须、身后名才好。勤打叠，零星稿。青衫百计供人笑。只悠悠、非公知我，恨和谁告。金粟前身真小劫，堕作五湖年少。有梦也、不离蓬岛。猛忆人生何者是，只浮云、偶寄孤飞鸟。残梦破，余归了。
金缕曲·送唐大令蔗园之嵊县任
作者：洪亮吉
朝代：清
体裁：词

衣上春云起。记征程、钱唐到日，好花开矣。兄领三州君作县，稳称陆家难弟。只手版、也须随例。昨梦越江东去好，是红尘、不到天光腻。官事少，看山未。京华往日曾联骑。忆匆匆、斜阳古道，柳丝同系。一幅东风吹上了，两两金门高第。偏剩得、杜陵书记。捉鼻功名知不免，笑他时、我亦神仙吏。输一著，早曾计。
金缕曲·重九日陶然亭作
作者：洪亮吉
朝代：清
体裁：词

车马长安道。有谁怜、中秋雨暗，重阳花少。尺五閒亭三径柳，亭径尚馀秋草。更难得、红尘似扫。半舫斜阳新月影，借团蒲、稳梦仙人岛。算怀抱，此时好。玉山莫向垆前倒。只空囊、俸钱难假，酒钱输了。门外钟声催客去，衣上薄寒清峭。料理是、餔糟代饱。无数楼台凝醉眼，讶篱头、果大星辰小。归尚有，未栖鸟。
金缕曲·题万大令廉山请缨图图作于大令年十五时后二十年大令随毕秋帆尚书姜杜香侍郎剿辰州红苗最著劳绩
作者：洪亮吉
朝代：清
体裁：词

此客真先识。趁升平、时时留览，九边阨塞。试问请缨何太早，发正垂垂覆额。天下事、引为已责。手理韬钤仍跃马，果湖湘、陟建非常绩。勋勒遍、壶头石。丈夫自信饶奇策。况生平、服膺所在，刘琨祖逖。如许少年能十辈，分置楚南川北。谈笑尽、萑苻之泽。只我感恩思效死，便归耕、尚枕投荒戟。随尔去、杀残贼。
金羊床
作者：洪亮吉
朝代：清

阳春有脚不得走，赤帝骑龙作岁首。蛮王笑拥金羊床，琉璃珊瑚琥珀光。真珠璎珞垂两裆，七月七日华筵张。腰银弓，手金戟，橐驼飞来能啖客。
金谷谶
作者：洪亮吉
朝代：清

红蕤花开置行幕。一杯两杯缓行乐。美人头向盘中落。珠歌翠舞昕斜阳。珊瑚七尺施作床。人间梦醒春茫茫。花枝如烟堕高阁。散尽黄金恣挥霍。白首同归讯潘岳。
钱同年福胙乞假南回书此送别
作者：洪亮吉
朝代：清
体裁：古风

君归我何忆，我忆西湖水。饮水亦巳香，水中菱更美。湖中谁最忆，我忆里湖鱼。小系双篷艇，时来五柳居。湖头谁最忆，我忆山阴酒。一叶载百樽，千钱沽十斗。湖边谁最忆，我忆上山茶。煎向深瓯内，如开数朵花。预想君归时，食单先出宅。烹鱼水要鲜，醒酒茶先摘。此时却忆金台人，无米饱饭天街尘。人生快意当有日，君倘能来我应出。
钱少詹大昕林屋夜游图·其一
作者：洪亮吉
朝代：清
体裁：七言律诗

我携铁杖游林屋，此事如今及卅春。蝙蝠窍中时见日，蛟龙堆里不逢人。竹笼贮火惊穿穴，石墨留名记隔尘。便欲办鞋三百两，径从山胁上昆仑。
钱少詹大昕林屋夜游图·其二
作者：洪亮吉
朝代：清
体裁：七言律诗

万顷湖环三大州，飘然一叶忽西浮。要寻委宛奇书读，真向嶙峋古洞游。百里未妨通地肺，一拳先欲压人头。先生何事临厓返，却惹灵威笑不休。
铁舟上人邀至南园早饭
作者：洪亮吉
朝代：清
体裁：七言绝句

晨餐未了午鸡啼，好客应知剧孟齐。一味孤行最相称，公参玉版我黄齑。
铜驼叹
作者：洪亮吉
朝代：清

立人当立德，择子先择嫡。宫门老臣三叹息，铜驼会见在荆棘，老奴亦言座可惜。为官乎，为私乎，此座何不归桃符。
镇海楼
作者：洪亮吉
朝代：清
体裁：古风

一楼枕邗沟，江水出其右。到来东海声，已复走南牖。炊烟十万攒郭门，窗隙下瞰千帆奔。楼头城上紞如鼓，风急三更递江浦。
长乐老
作者：洪亮吉
朝代：清

五代十数君，无一臻寿考。九朝历事只一人，死同宣圣年，生作长乐老。
长亭怨慢·蟹
作者：洪亮吉
朝代：清
体裁：词

猛霜风、渐肥郭索。是处橙香，荐他黄玉。记得年时，酒徒醉月小楼曲。深杯浮绿，陟地向、天公祝。臣愿把浮名，都付与、蟹螯添足。稻熟。渐灯明深港，糁破一溪寒绿。鲈鱼便美，怎占得、九秋名目。第一是、左手须閒，怕明日、故人相速。只紫蛤红螺，风味几堪作仆。
长星见
作者：洪亮吉
朝代：清

荧惑入南斗，天子下殿走。荧惑来天垣，天子坐未安。坐未安，亦何有，长星劝汝一杯酒。臣愿天子圣列辟，贤追古七十二帝。恩绵延，臣更左执矢、右执鞭，妖星射落渊厎眠。陛下圣寿千万年。
长流水题壁
作者：洪亮吉
朝代：清

短流头，长流头，长流水，流不休。黄芦关，格子墩，二百里，无军屯。黄尘烧，赤日炙，声如雷，裂山石。
长相思
作者：洪亮吉
朝代：清
体裁：词

风萧萧。雨萧萧。窗里无人响玉箫。纱灯壁上摇。梦无聊。醒无聊。窗外荷珠落乱跳。游鱼蹴浪高。
长至前一夕久坐待张同年不至兼怀里中旧游拉杂书毕不觉破晓
作者：洪亮吉
朝代：清
体裁：古风

三更正怀人，一马嘶过巷。失喜自启门，正与马鞭撞。马鞭东指客面生，孟浪客前还致声。入门无聊出门走，更向街西市春酒。归来风叶随打门，打门童惊欲詈人。僮痴贪眠客贪起，十二曲阑行不巳。随阑一曲酒一杯，静若主客相追陪。青天淡淡云如扫，月光毕竟江南好。金波楼阁红阑桥，去年此月还此宵。相思不独人如鹤，兼有野梅初破萼。梅枝开落未一年，转眼客路成三千。人烧银烛朝天早，我典金貂犹醉倒。坊南远客期不来，不觉一窗先白晓。君不见我居咫尺郊坛中，坛外云气升如龙。更残乌鹊不敢东，天子今夜居斋宫。
长至后一日消寒第一集诸及门饯余洋川书院之生云阁分赋得山楼即事四首·其一
作者：洪亮吉
朝代：清
体裁：五言绝句

前宵雨初停，湿雾一山皱。白鸟入白云，延回飞不透。
长至后一日消寒第一集诸及门饯余洋川书院之生云阁分赋得山楼即事四首·其三
作者：洪亮吉
朝代：清
体裁：五言绝句

却倚青松树，迤东筑小楼。昨宵惊骤冷，灵鹊宿床头。
长至后一日消寒第一集诸及门饯余洋川书院之生云阁分赋得山楼即事四首·其二
作者：洪亮吉
朝代：清
体裁：五言绝句

楼阁三百家，溪流自环绕。涧底出笙歌，年丰赛神早。
长至后一日消寒第一集诸及门饯余洋川书院之生云阁分赋得山楼即事四首·其四
作者：洪亮吉
朝代：清
体裁：五言绝句

红林千百株，一夕已无影。山风飒然来，巢禽各延颈。
长至日携酒至葛岭访初阳台半闲堂故址
作者：洪亮吉
朝代：清
体裁：古风

昨访阅古泉，今来半闲堂。小朝廷事碎如火，藓石剥落谁能详。初阳台上初阳出，可惜蓬蒿没山骨。仙翁祠屋亦已欹，鼪鼠都从石龛穴。神仙毕竟不可为，化鹤或恐仍归来。试问葛稚川，何似丁令威。荒荒昔人台，落落今日酒。城中招客不得閒，地下寥寥呼死友。
闭门见花落有感
作者：洪亮吉
朝代：清
体裁：七言律诗

麈劳扰扰复纷纷，却掩重门杜见闻。入世早推能虑事，到头何止仅工文。閒花积地惊三寸，薄酒浇愁只一分。欲搆草元亭未就，暂将奇字课刘棻。
闰二月朔日曾同年燠招同人至平山堂探梅归途值风雨漫赋一首
作者：洪亮吉
朝代：清
体裁：古风

今年花信何太迟，采梅几及修褉时。宝珠木笔绝消息，风里未见垂杨丝。长春岭畔花千树，缟袂红装出无数。仙人间有萼绿华，一湖波光飞上花。花光炫处波光暝，隔岸山容恍如病。花前举酒不得休，花外时浮一声磬。东风吹香香乍回，雨脚似妒花齐开。乍开乍落止一日，千点飞入黄金罍。花香方浓酒香续，消得千条万条烛。主人爱客客亦豪，风雨何尝败花局。一更初闻柔橹声，二更分灯入北城。三更浓香袖中起，客梦犹疑殢花底。
闻孙大二女皆殇书此慰之并促入都
作者：洪亮吉
朝代：清

朝不见尔，暮不见尔。不能得尔书，使我烦忧不能止。朝知尔，枕一书。暮知尔，入酒垆。鸦飞鹊翻门索逋，盘盘广文居。今岁殇两女，陨一奴。缢魄复跳梁，掷此巨绠粗。赫然三重门，常有十幅符，长人鬼伯利弱徒。其余精魄强，睥睨孰敢如？阳春倏然回，阴煞尽扫除。丈人康强大母扶，行见妇归而将雏。尔既久失，偶又苦贫，曷不远游负粟以奉亲？长安辈流中，近复无尔比。吾当属王三，为尔戒行李。
闻铜仁日来复有贼警□辰水决城数丈冯侍郎光熊率官弁昼夜堵禦寄怀一首
作者：洪亮吉
朝代：清
体裁：七言律诗

天乙虹梁暑雨交，昨传江水决城壕。蛮中䆉稏红千顷，峡里舟船绿半篙。六月可能平板楯，一军闻尚驻松桃。萧萧白发筹边夜，谁识溤唐志意劳。
阮大令升基约游阳羡山水先寄一首
作者：洪亮吉
朝代：清
体裁：五言律诗

五岳寻都遍，乡山独未游。偶逢贤令尹，约共小句留。天外峰初现，云边翠欲收。年丰万民乐，冠盖亦探幽。
阶前草花黄白可爱为赋一绝
作者：洪亮吉
朝代：清
体裁：七言绝句

黄黄白白满窗纱，破闷聊拈午后茶。从此不嫌风景淡，草花能替树头花。
阻风二日随地泊舟率书所见四首·其一
作者：洪亮吉
朝代：清
体裁：古风

昨宿吴淞营，今宿海虞镇。官塘咫尺不得近，且向波心侯风信。雪花夜半纵复横，一灯如豆寐不成。老龙窗外欠伸立，来听五夜吟诗声。
阻风二日随地泊舟率书所见四首·其三
作者：洪亮吉
朝代：清
体裁：古风

人踪既已稀，犬吠亦不闻。舟移一村复一村，对面忽迫前朝坟。荒碑半埋难卒读，落月正县坟上屋。多年翁仲欲出行，石马石羊争尾逐。
阻风二日随地泊舟率书所见四首·其二
作者：洪亮吉
朝代：清
体裁：古风

一村无十家，屋背皆黄芦。村前村后集钓徒，衣食总靠门前湖。大鱼网得愁无法，倔强先将石砧压。鱼多市远不值钱，时割银鳞饲花鸭。
阻风二日随地泊舟率书所见四首·其四
作者：洪亮吉
朝代：清
体裁：古风

一舟依鱼梁，一舟冲蟹簖。鸦巢纷披鹊巢乱，风急��欲登岸。清晨籴米路复遥，蜡屐险欲经危桥。�窗饱饭无一事，行客水鸟皆无聊。
阻风二首寄吴祠部蔚光·其一
作者：洪亮吉
朝代：清
体裁：七言绝句

残年心迹闲如此，为访知交屡阻风。料得故人吟案侧，寥寥先有梦魂通。
阻风二首寄吴祠部蔚光·其二
作者：洪亮吉
朝代：清
体裁：七言绝句

燕然日日荷戈驰，苦忆孤蓬听雨时。何幸望湖亭外路，阻风中酒更题诗。
阿干歌
作者：洪亮吉
朝代：清

莫听阿干歌，阿干心独苦。棘城西去白兰山，茫茫隔今古。阿干为弟言，马伤君莫怒。弟言报阿干，连枝本同父。阿干歌，悲无穷，阿干有子还思忠。登高山而望远海，慨异国之朝宗。阿干歌，歌自悼，阿干有孙还识孝。报雠不得留雠衣，缚草作雠兮射雠貌。阿干歌，歌以风，此歌安得流寰中。君不见宋湘东与梁湘东。
阿房城
作者：洪亮吉
朝代：清

凤凰凤凰止阿房，一雌一雄双翱翔。不见雀来入燕室，但见浮云闭白日。凤西飞，雀东飞，肠断朱宫复紫堤。锦袍一领军前却，凤皇凤皇不如雀。
阿江泛道中
作者：洪亮吉
朝代：清
体裁：五言律诗

一山途四出，晓日正当头。好鸟背人立，清泉择地流。雾归僧阁暗，云出寺门浮。半晌沿林走，偏忘路阻修。
陆公子镕邀至城北看荷花而客坐正与花相背率赋一首
作者：洪亮吉
朝代：清
体裁：七言律诗

屋向南头水北头，背花开宴我殊羞。预愁帘蒜遮香气，聊折荷筒抵酒筹。有客苦谈当世事，是谁能代古人忧。深杯到手休辞醉，明日征帆向润州。
陆孝廉继辂洞庭缘乐府·其一
作者：洪亮吉
朝代：清
体裁：七言绝句

下第才人暗自伤，忽惊奇福出寻常。龙堂入夜波如海，别展鲛宫作婿乡。
陆孝廉继辂洞庭缘乐府·其二
作者：洪亮吉
朝代：清
体裁：七言绝句

玉茗花残阁亦倾，是谁拈笔与争名。到头一例神仙梦，乐府新传两柳生。
陈大令熙藩属题城南雅集卷子
作者：洪亮吉
朝代：清
体裁：五言律诗

兹方当九日，抚序却三秋。早陟高真观，遥思甲秀楼。果然逢大尹，于此集名流。愧未陪游屐，题诗最上头。
陈少阳祠
作者：洪亮吉
朝代：清
体裁：七言律诗

少阳祠外驻征轮，国士应知俎豆尊。已觉举朝忘二帝，不妨在野蹈三仁。捐躯子谅弹仙客，并世朱云值佞臣。一样书生心迹异，酋前叩马又何人。
陈布衣嵩咏篁轩卷子
作者：洪亮吉
朝代：清
体裁：五言律诗

深浅筼筜内，能令日气青。四山飞瀑布，百道下岩扃。欲制安心法，聊摊种�经。何人伴幽独，萤火两三星。
陛下误
作者：洪亮吉
朝代：清

由畿尉，擢言路。如何新进臣，敢说陛下误。文章一代推中唐，柳韩元白各擅场，品端终属两侍郎。
除夕写岁寒图贻徐太守日纪·其一
作者：洪亮吉
朝代：清
体裁：七言绝句

乐府新传二十篇，蛮花犵鸟倍鲜妍。使君循迹吾能识，记得相逢又廿年。
除夕写岁寒图贻徐太守日纪·其二
作者：洪亮吉
朝代：清
体裁：七言绝句

风光知否入春无，竹叶青葱柳眼苏。欲祝一番交谊永，临溪仍写岁寒图。
除夕巴里坤客帐祀先
作者：洪亮吉
朝代：清

昔日公孙瓒，临岐祀北邙。潸然感先德，忘却在殊乡。烛借穹庐火，牲求牧泽羊。荒寒一瓯雪，聊抵奠椒浆。
雁塔名
作者：洪亮吉
朝代：清

大雁塔，小雁塔，进士题名何杂沓。李白杜甫盖代才，可向塔上题名来？
雉短短
作者：洪亮吉
朝代：清

雉短短，飞来入宫院，欲窃主权欺主闇。昨日杀龙母，今日杀龙子。可怜铜驼宫，化作荆与枳。
雌雉卜
作者：洪亮吉
朝代：清

羽肃肃，飞来手中伏，男王叩头女王祝。欲得粟，须剖腹。腹中粟如玉，今年谷大熟。九层楼中仙乐作，苏毗千秋，阿修罗万福。
雨中得庄刺史炘榆林寄书言甘陜盗贼已尽喜而有作
作者：洪亮吉
朝代：清
体裁：七言律诗

闭门六昼雨如尘，枉却江南乍好春。只有虫书消永日，愁无蜡屐走西邻。茅斋伴客餐乾糗，灶屋呼童爆湿薪。稍喜八行夹远道，早闻盗贼靖三秦。
雨中答法学士见怀之作
作者：洪亮吉
朝代：清
体裁：古风

重门三日雨，百鸟响俱寂。秋馆渺无人，青苔梦行客。闲房夜难寐，矫首望城北。昏雾接半天，连林色如墨。遥怜通德里，定闭草元宅。瓦灯红一盏，砌草荒三尺。应有苦唫人，披窗檐漏滴。
雨为岁
作者：洪亮吉
朝代：清

婆罗蠡鼓喧沙堤，绿鱼千头迎客飞。舟行海中不见海，云是鲸鲵腹中水。王开北户迎北人，蔗酒既设椰浆陈。椰浆陈，且高醉，春为年，雨为岁。
雨发思南袁太守纯德邹游戎宽率兵弁出小厓关相送即席赋赠一首
作者：洪亮吉
朝代：清
体裁：古风

袁君揖我处，绝壁立千丈。蓝舆方欲下，飞瀑眼前滉。竹亭留少坐，茶话觉清旷。雨立三百人，升头致微怅。愁霖敢安坐，急骑出厓上。涧水夺路流，岩门不能抗。前行泥滑滑，黑雾马前障。五里甫出山，晴光草头放。
雨夜友人过访
作者：洪亮吉
朝代：清
体裁：七言律诗

竹笠芒鞋猛叩关，匆匆知自震州还。故人欲话三年事，积雨先沉四面山。劝客酒杯心转怯，照人灯火鬓初班。离家早已忘家累，拟筑幽居水乙湾。
雨夜至石阡温泉浴
作者：洪亮吉
朝代：清
体裁：古风

月黑雨声愁，穿林到岭头。似防汤谷沸，飞瀑入池流。昨宵江水深，没却江干树。老鹘无处栖，从人屋檐住。
雨歇
作者：洪亮吉
朝代：清
体裁：七言绝句

高下窗棂竹柏生，南池雨歇近三更。夜凉残月清无寐，听到秋虫第一声。